Statsforvaltningen er i mange tilfælde for dårlig til at behandle skilsmissesager, hvor der er børn involveret. Det mener mange skilsmisseforældre, som frygter, at det kan gå ud over børnene. Lene fra Hadsund er mor til 5-årige Lærke. Lene står af hensyn til datteren kun frem med fornavn. Lene og hendes eks-mand kan ikke blive enige om samværet med Lærke, og derfor har sagen været i Statsforvaltningen, som netop har afgjort spliden. - Jeg er rigtig ked af den afslutning, der er kommet, fordi jeg er bange for, at det slet ikke er den rigtige for Lærke. Jeg mener ikke, at de er kompetente, de mennesker, der sidder derinde, til at træffe den beslutning, de nu har truffet, siger Lene. En undersøgelse, som Danske Familieadvokater har fået lavet, viste i foråret, at der er generel utilfredshed med behandlingen af familiesager i Statsforvaltningen. Hver tredje adspurgte, svarer i undersøgelsen, at de ikke føler sig tryg ved sagsbehandlingen. Imens mener hver fjerde heller ikke, at deres sagsbehandler virker faglig kompetent. Og det er samme oplevelse af inkompetence, Lene har. - Jeg mener, at mange vigtige dokumenter, diagnoser og ekspertudsagn bliver valgt fra til fordel for, hvad deres sagsbehandler selv mener at kunne se. Og det er de ikke uddannet til, siger Lene. Helle Larsen, der er formand for Danske Familieadvokater, deler bekymringen over Statsforvaltningens arbejde. - Min oplevelse er, at Statsforvaltningen i øjeblikket famler lidt rundt på nogle ting. Der er klart et efteruddannelsesbehov, og kvaliteten af afgørelserne er også usikre. Jeg synes jo ikke, at det er værdigt, siger Helle Larsen, formand for Danske Familieadvokater. - I sidste ende går det jo ud over børnene, tilføjer formanden. TV2/Nord har været i kontakt med en række forældre, som er utilfredse med den behandling, de har fået i Statsforvaltningen i Nordjylland.

Referat:
Statsforvaltningen er flere gange blevet kritiseret for lange sagsbehandlingstider og lange telefonkøer. Nu bliver forvaltningen også anklaget for dårlig og uprofessionel sagsbehandling.